Gradska knjižnica Zadar 2015., Godišnje izvješće

Sadržaj

Uvod

O godini 2015. kroz fotografije

Malo o brojkama

O radu odjela i službi

Impressum

Uvod

Ako ste pomislili da smo prekinuli tradiciju izrade godišnjih izvješća Gradske knjižnice Zadar u grafičkom obliku i papirnatom otisku – da, jesmo. Ipak, nismo odustali od izvještavanja javnosti o tome što radimo. Donosimo slikovni prikaz događanja koja su obilježila 2015. godinu, ovaj put u nešto drukčijem obliku od onoga na koji ste navikli od godine 2002. Odustajemo od tiskanoga godišnjeg izvješća jer je njegova izrada zahtijevala prevelik trud i sredstva. Taj se trud mogao opravdati iskorakom u prvim godinama objavljivanja, recimo od 2003. do kraja tog desetljeća, no danas više ne. Vrijeme je za novi iskorak, otud e-knjiga.

Glavni izvor informiranja o Knjižnici ostaje njezin web (http://www.gkzd.hr). Poslužiti može i naša Facebook stranica. Arhiva na webu trenutno seže unatrag do 2009. Kalendar je dobra polazišna točka, također i brojne galerije (http://www.gkzd.hr/galerija) i crtice uz njih, kao i prateća bibliografija (http://www.gkzd.hr/biblio). Ovdje su i sva dosadašnja godišnja izvješća (još od davne 2001. godine nadalje, http://www.gkzd.hr/gi).

Događanja za ovaj kratki pregled 2015. godine odabrao je Ante, a komentirao Mladen. Iscrpan popis događanja u Gradskoj knjižnici Zadar tijekom 2015. godine nalazi se na http://www.gkzd.hr/dogadjanja_2015.

O godini 2015. pomoću fotografija

Godina 2015. bila je ponešto opterećena izborom ravnatelja. Taj je svečani čin obavljen do pola godine, a nakon toga uslijedilo je uhodavanje u novoj postavi uz razumljivu količinu izmjena. Nije svejedno nekoj instituciji promijeniti čelnu poziciju nakon više od dvadeset godina jednog stila upravljanja. Srećom, na kormilo Knjižnice došla je iskusna knjižničarka i bivša djelatnica Gradske knjižnice Zadar – Doroteja Kamber-Kontić. Klasificirajmo tu novost kao vijest godine i nastavimo dalje.

Kao što smo naveli u izvješću za 2014. godinu, „Gradska knjižnica Zadar prilično je uštimana urica” (http://www.gkzd.hr/sites/default/files/gi_2014_w.pdf v. str. 4.) u kojoj rade brojni profesionalci organizirani ustrojem Knjižnice i povremeno grupirani u ad hoc timove za posebne namjene. Zamjena ravnatelja nije dokinula ničije znanje i sposobnosti.

Ivan Pehar oprostio se od Gradske knjižnice Zadar početkom lipnja. Neformalnom događanju u dvorištu Knjižnice prisustvovao je njezin kolektiv uz brojne goste i kolege iz slovenske knjižnice Mirana Jarca Novo Mesto, predstavnike Odjela za informacijske znanosti zadarskog Sveučilišta, članove obitelji i prijatelje.

Novi bibliobus, onaj otočki, našao se u prvoj punoj godini rada na terenu.

U HNK održan je sedmi Festival dječje klape.

Dan Knjižnice (4. listopada) uljepšala je svojim gostovanjem Tanja Mravak, flankirana zadarskim ZaPisovcima Eškinjom i Elvisom. Program je vodio ZaPis-ova Želimir Periš, zadarski književnik u usponu.

Nekoliko puta tijekom godine pohodili su nas naši slovenski partneri iz knjižnice Mirana Jarca Novo Mesto.

Za naš Dan knjižnice (4. listopada) njihova maskota Rudi uveselio je zadarsku djecu...

... a njihov stalni suradnik knjigoveža Igor Kužnik naučio zadarske knjižničare i mlade grafičare iz zadarske Prirodoslovno-grafičke škole umijeću klasičnoga knjižnog uveza. Radionica je održana uz dojmljivu izložbu o povijesnom razvoju knjigoveštva.

Slovenskim partnerima u čast i svima na zadovoljstvo pjesmom nam je osvježio prostor A.k.a. Crescendo, zadarski studentski vokalni sastav koji glasovno interpretira hitove popularne glazbe na neobičan način.

Kroz Knjižnicu je (ponovno) prošla sva sila predstavljanja europskih projekata uz sudionike iz Grada Zadra, zadarske Razvojne agencije i privatnih inicijativa, najčešće s temama kako se domoći europskog novca, a pritom sačuvati energiju.

Iz raznovrsnih multimedijalnih događanja u istoimenoj dvorani izdvajamo eufoniju splitskoga gitarističkog ansambla na temelju sluha „Glazbene niti ljubavi” u organizaciji istoimene udruge i naših kolega iz splitske Knjižnice Marka Marulića. Koncert je održan krajem listopada.

Mnogobrojni volonteri iziskuju strukturiran(iji) pristup Knjižnice. Stoga su naši stalni suradnici iz zadarskoga Volonterskog centra održali svoj redoviti ciklus obuke volontera baš kod nas. Obuku za rad s volonterima prošli su Žozefina, Lucija i Ante.

Među redovitim godišnjim događanjima treba spomenuti i Free Comic Book Day (Dan besplatnih stripova) kad smo okićeni plavim balonima i pravim stripovima.

Malo je reći brojne pa ćemo reći mnogobrojne radionice, igraonice i drugi sadržaji za djecu kulminirali su u jednostavnom i moćnom scenskom prikazu „Grad”, održanome povodom Dana grada Zadra (24. studenoga) i Dana hrvatskog kazališta. Redateljica ovoga scenskog prikaza bila je Matija Šango Šimurina, sudjelovali su glumci, polaznici srednjoškolskog uzrasta Kazališne udruge „Igrajmo se”.

Najveći interes publike među susretima s knjigom (publicistika) izazvalo je gostovanje nutricionistice Anite Šupe i predstavljanje njezine knjige „Istine i laži o hrani”.

Sličnu je gužvu postiglo još jedno događanje povezano s hranom, ali i seksom. Ovo je predavanje održala psihoterapeutkinja Silvana Čeko Jurišić iz udruge Kreativna adaptacija.

U pedijatrijskoj čekaonici dr. Blanke Dundov-Žic pokrenuta je prva instanca projektića Čitaj mi dok čekam. (Doduše, dječak na fotografiji ne čeka da mu se čita, nego samostalno čita čekajući.)

Javna sociologija zadarskog Sveučilišta ostaje najozbiljniji i vrlo dobro posjećen sadržaj u multimedijalnoj dvorani. Javna sociologija dolazi pravovremeno najavljena (oko pola godine unaprijed) i jamči kvalitetnu polemiku. Sličnu razinu kvalitete pripreme i izvedbe redovito postižu Slovenci iz kulturnog društva Lipa.

Morski utorak stabilno plovi i jedri, tijekom 2015. godine zabilježeno je desetak isplovljavanja. Na fotografiji je dr. Donat Petricioli.

Apsolutna je konstanta u proteklih petnaestak godina Josip Ćirić, mlađahan doktor filozofije i predavač na nekoliko studijskih grupa Sveučilišta. U Knjižnici redovito ispituje prijemčivost publike za odmaknut, ali detaljno intelektualno stratificiran pristup fenomenima popularne kulture. Njegov višegodišnji ciklus Šporke filozofije bavio se tijekom 2015. godine uglavnom rokenrolom i znanstvenom fantastikom.

Spomenute su više-manje ustaljene rubrike, ali najveselije iznenađenje godine svakako je bila predstava „Ježeva kućica” u izvedbi Amaterske kazališne udruge „Sovica” podnaslovljene „Roditelji djeci”. Uistinu su roditelji ove djece ozbiljno prionuli kako bi uveselili svoju djecu, predškolce. Izvanredan probijač postblagdanske depresije sredinom siječnja. Bravo za tajming i bravo za izvedbu.

Američki kutak nastavlja sa svojim mnogobrojnim aktivnostima, najčešće spajajući djecu s onim što djeca sve više vole: tehnologijom. Osim ovih aktivnosti, Američki kutak upriličio je cijeli niz predavanja, primjerice ono o povijesnoj američkoj cesti broja 66.

Na prethodne dvije fotografije proizvodi su radionica Dječjeg odjela koji malim Dalmatincima dočaravaju ono čega, navodno, kod nas u Dalmaciji – nema: snježnu zimu.

Čitateljski klub u akciji.

O neveselim temama obiteljskoga i vršnjačkog nasilja, teškim temama adolescencije, problemima s pubertetom i pubertetlijama brine se koloplet institucija koje svoje suradnje često realiziraju upravo u Gradskoj knjižnici Zadar, nekad otvoreno za javnost, a nekad i iza zatvorenih vrata: Obiteljski centar, Caritasov Kabinet za ranu intervenciju, Društvo psihologa Zadar, županijski stručni aktivi defektologa.

Tjedan Harryja Pottera održan je treći put: potteroljupci sa Sveučilišta (najčešće knjižničari) i drugi zainteresirani, među kojima mnogi naši Svaštarničari, tražili su skrivenu zvrčku, provjeravali svoje znanje o poznatome književnom serijalu, naganjali se metlama po dvorištu tijekom još jednoga spektakularnog metloboja, sve za ljubav Harryja Pottera.

Zbog čestog prisustva medija i mnogih događanja Knjižnica je postala doista uhodano mjesto za razne novinarske konferencije, a ponekad se organizira i, primjerice, u prostoru našeg kafića, a da nismo to ni znali. Na fotografiji nije takav slučaj, nego pravovremeno najavljena i dobro posjećena pressica zadarskih atleta i organizatora noćne utrke ulicama Zadra, koja već svojom drugom instancom postiže status brenda.

Besprijekoran izgled knjižničnog okoliša jamči domar Vlade Lukić koji s kolegama Ersiliom Mazijom i Josom Milinom za povoljnih vremenskih uvjeta plijevi, uređuje, siječe, reže.

Ako bismo birali najljepše ili najpoetičnije događanje tijekom 2015. godine, oba ova kriterija zadovoljio bi hommage pjesniku Antunu Gustavu Matošu koji nije priredio nekakav književni kružok, nego plesačice zadarske Glazbene škole Blagoja Berse predvođene svojom pedagoginjom Jasnom Frankić Brkljačić. Evo ih na fotografiji kakva se pokušava napraviti sugestijom fotografa: „'Ajmo sad jednu ozbiljnu”. Jedva susprežu svoje široke osmijehe.

Neke su priče potresne i izazivaju suze. Za jednu takvu poslužili smo kao kulisa: ratna sjećanja Maje Rogić Vidaković iz Škabrnje zabilježena su kamerama Hrvatske radiotelevizije u svrhu izrade dokumentarnog serijala „Godina oluje". Samo da nikad više ne bude rata.

Najiskusniji među nama jesu oni najstariji. Treća dob sve je brojnija, a s brojem vremešnih ljudi rastu i službe koje se o njima skrbe. Među najtoplije događaje u 2015. godini spada izložba „Radovi vještih ruku” korisnika Doma umirovljenika na Sfingi (neobičnome zadarskom toponimu).

Pressica zadarskih mladih glumaca, plesača i glazbenika u dvorištu Knjižnice 10. lipnja 2015.

Knjiga je čudna supstanca i za nju uvijek postoji interes („Jupi!”, povikaše knjižničari.). Povremeno se Knjižnica „oslobađa viškova” pa postaje knjižarom, bolje reći antikvarijatom. Prodaje otpisanih knjiga iz knjižničnog fonda organiziraju se otprilike dvaput godišnje i redovito potraju više od planirana dva tjedna. Uvijek se nađe zainteresiranih za vlasništvo primjeraka pojedinih naslova. Ovogodišnja prodaja knjiga planirana za lipanj potrajala je sve do kraja kolovoza. Poslužila je kao uvertira u veliko čišćenje o kojemu ćete čitati „u sljedećem nastavku” ove elektroničke publikacije, onome koji opisuje godinu pod brojem 2016.

Malo o brojkama

Podatci o radu Knjižnice dostupni su u službenome Godišnjem izvješću koje se podnosi osnivaču, Gradu Zadru.

Godinama smo zasigurno prednjačili u broju održanih događanja, medijskih objava i slično. Osnivači, novinari i površni konzumenti površnih informacija jako vole brojeve. Nas su brojevi već pomalo zasitili i mijenjamo kurs u smjeru manje je više. Pokušat ćemo malo zauzdati i sami sebe i naše najjače korisnike te više obratiti pozornost na pažljivu pripremu manjeg broja planiranih događanja. Ne bojimo se.

O radu odjela i službi

Dječji odjel nastavlja sa svojim mnogobrojnim aktivnostima i radionicama: Utorkom u 4, Bebinim koracima, aktivnostima u vezi s promicanjem čitanja...

U segmentu rada s djecom ogranci (Arbanasi, Bili brig, Crno, Ploča) redovitu održavaju radionice za djecu u svojim malim lokalnim zajednicama.

Odrasle su ponajviše informirali prokušani Silvana i Darko, ali uz njih i mlađi: Ante i Petra.

Bibliobusi su i dalje u pogonu po otocima i kopnu.

Američki kutak jedan je od najživljih američkih kutaka općenito. Ukupno u 2015. godini Američki kutak Gradske knjižnice Zadar održao je sedamdeset i jednu aktivnost.

Mediateka se neprestano transformira prateći trendove svojih korisnika, a namećući jedino ono što informatori smatraju kvalitetom. Digitalno okružje koje je iznjedrilo ogroman interes za digitalnim medijima, u našem slučaju prije petnaestak godina, danas je potpuno drukčije. Koncept medija kao nosača zvuka ili filma mahom je napušten i sveden na kolekcionarstvo. Zato sad u Mediateci kuri još jedino BluRay. No, ondje je eksperimentalno postavljen 3D printer. Vidjet ćemo kamo trendovi pa ćemo i mi onamo.

Kad je riječ o temeljnom poslovanju, tijekom 2015. godine nabavili smo nešto manje od 15 000 jedinica knjižnične građe, mahom knjiga. Neknjižna građa (diskovi, igračke) u tome broju sudjeluje jednom desetinom. Za nabavu je utrošeno oko milijun i pol kuna.

Broj registriranih korisnika Gradske knjižnice Zadar kreće se i dalje oko 16 000. Budimo pošteni pa recimo da je to zapravo broj trenutno aktivnih iskaznica (tolikim se iskaznicama tijekom godine koristilo uslugama Knjižnice). Stvarnih korisnika vrlo je vjerojatno mnogo više, s obzirom na to da se i dalje često više osoba koristi jednom iskaznicom. Tako će biti dok god iskaznica ne bude potpuno personalizirana (iskaznica s fotografijom korisnika), odnosno posve neprenosiva.

Broj zaduženja knjižnične građe i dalje je oko stabilnih pola milijuna. Već nekoliko godina zaredom neznatni pad pripisujemo padu posudbe multimedijalne građe (raznih diskova: CD, DVD, BluRay). Trend je jednostavno takav i posudba je knjiga stabilna, a diskova već godinama u padu. Bilo bi naivno (čak tendenciozno) pomisliti da naši korisnici čitaju više, a slušaju i gledaju manje. Gledaju filmove i slušaju glazbu vjerojatno podjednako, samo se za te svrhe koriste internetom. Čitaju podjednako kao i dosad.

Godinu 2015. odradilo je nas 45. Mahom smo u središnjici, ali ima nas i u ograncima: Arbanasi, Bili brig, Crno i Ploča. Tu su i dva bibliobusa. Osim volonterima u stacionarima pomažemo i mnogim drugim kolegama u manjim knjižnicama, pomoću Matične službe, ali i na brojne druge načine, svakodnevno. Mentori smo i studentima, nastajućim knjižničarima s Odjela za informacijske znanosti i Odjela za kroatistiku Sveučilišta u Zadru. Kad je riječ o volonterima, u 2015. godini u Knjižnici ih je bilo 93. Mahom su to profesori u programu besplatnih repeticija za učenike slabijega imovnog stanja, ali voditelji klubova čitatelja, mentori za čitanje i slično.

U tijeku 2015. godine bili smo i izdavači nekoliko (3) izdanja, ali tijekom godine odlučili smo promijeniti pristup u izdavačkoj produkciji i pokušati postići postavljanje izdavaštva u Gradskoj knjižnici Zadar na neki drukčiji način...

Impressum

Godišnje izvješće (Gradska knjižnica Zadar)

ISSN: 2459-8216

Izdavač:

Gradska knjižnica Zadar

Zadar, prosinac 2016.

Za izdavača:

Doroteja Kamber-Kontić

Urednik:

Mladen Masar

Pomoćnik urednika:

Ante Kolanović

Lektor:

Tina Mihić

Fotografije:

Arhiva Gradske knjižnice Zadar

Table of Contents

Uvod

O godini 2015. kroz fotografije

Malo o brojkama

O radu odjela i službi

Impressum